《咏雪/咏雪联句》
[南北朝] 刘义庆
谢太傅寒雪日内集,与儿女讲论文义。
俄而雪骤,公欣然曰:“白雪纷纷何所似?”兄子胡儿曰:“撒盐空中差可拟。
”兄女曰:“未若柳絮因风起。
”公大笑乐。
即公大兄无奕女,左将军王凝之妻也。
《东栏梨花》
[宋代] 苏轼
梨花淡白柳深青,柳絮飞时花满城。
惆怅东栏一株雪,人生看得几清明。
《寿阳曲·江天暮雪》
[元代] 马致远
天将暮,雪乱舞,半梅花半飘柳絮。
江上晚来堪画处,钓鱼人一蓑归去。
《客中初夏》
[宋代] 司马光
四月清和雨乍晴,南山当户转分明。
更无柳絮因风起,惟有葵花向日倾。
《大德歌·春》
[元代] 关汉卿
子规啼,不如归,道是春归人未归。
几日添憔悴,虚飘飘柳絮飞。
一春鱼雁无消息,则见双燕斗衔泥。
《晚春二首·其二》
[唐代] 韩愈
谁收春色将归去,慢绿妖红半不存。
榆荚只能随柳絮,等闲撩乱走空园。
《清明日园林寄友人》
[唐代] 贾岛
今日清明节,园林胜事偏。
晴风吹柳絮,新火起厨烟。
杜草开三径,文章忆二贤。
几时能命驾,对酒落花前。
《春日杂咏》
[明代] 高珩
青山如黛远村东,嫩绿长溪柳絮风。
鸟雀不知郊野好,穿花翻恋小庭中。
《酬郭给事》
[唐代] 王维
洞门高阁霭馀辉,桃李阴阴柳絮飞。
禁里疏钟官舍晚,省中啼鸟吏人稀。
晨摇玉佩趋金殿,夕奉天书拜琐闱。
强欲从君无那老,将因卧病解朝衣。
《巴陵夜别王八员外/三湘有怀》
[唐代] 贾至
柳絮飞时别洛阳,梅花发后到三湘。
世情已逐浮云散,离恨空随江水长。
《访人不遇留别馆》
[唐代] 李商隐
卿卿不惜锁窗春,去作长楸走马身。
闲倚绣帘吹柳絮,日高深院断无人。
《柳絮》
[唐代] 李中
年年二月暮,散乱杂飞花。
雨过微风起,狂飘千万家。
《春晚与诸同舍出城迎座主侍郎(一作郑颢诗)》
[唐代] 李郢
三十骅骝一哄尘,来时不锁杏园春。
东风柳絮轻如雪,应有偷游曲水人。
《忆孟浩然》
[唐代] 唐彦谦
郊外凌兢西复东,雪晴驴背兴无穷。
句搜明月梨花内,趣入春风柳絮中。
#诗句整理源于网络侵删